夔州永安宮詞
作者：項安世
朝代：宋

paragraphs: 許昌門外驅霆靂，玉筯驚拋夜無迹。
五花驕馬雲作蹄，飛渡檀溪人未識。
大隄八月陰風起，葉落花黄心欲死。
山枯石裂見蒼龍，三十六鱗纔赴水。
逢逢搥鼓上瞿塘，老瞞落筆三川忙。
蓬萊一夜兩鼇死，血殷海水天無光。
金戈鐵馬宮前道，龍旗未捲君王老。
當時玉座醉春桃，今日銅駝泣秋草。
從來兩髀彫鞍側，不爲兒曹營玉食。
生將一死答將軍，死用一生酬相國。
喬家小郎名賞音，玉房花貌空沉吟。
吳娃解掩夫差面，難繫劉郎一寸心。